Likumprojekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90. nr.) šādus grozījumus:

1.  55.2pantā:

aizstāt otrajā daļā vārdus "izglītības un zinātnes ministra" ar vārdiem "studiju programmu licencēšanas komisijas priekšsēdētāja";

izteikt trešo daļu šādā redakcijā:

"(3) Lēmumu par jauna studiju virziena atvēršanu attiecīgajā augstskolā vai koledžā pieņem dibinātājs, izvērtējot augstskolai vai koledžai pieejamos resursus, attiecībā uz valsts dibinātām augstskolām un koledžām – arī atbilstību valsts attīstības prioritātēm. Valsts dibināta augstskola vai koledža iesniegumu par jauna studiju virziena atvēršanu iesniedz ministrijai, kuras nolikumā valsts dibināta augstskola vai koledža iekļauta, Iekšlietu ministrijas sistēmā esošās valsts dibinātās koledžas – Iekšlietu ministrijai, Latvijas Nacionālā aizsardzības akadēmija – Aizsardzības ministrijai. Ministru kabineta lēmums par jauna studiju virziena atvēršanu valsts dibinātā augstskolā vai koledžā nav administratīvais akts. Ja dibinātājs pieņem lēmumu atvērt studiju virzienu augstskolā vai koledžā, augstskola vai koledža iesniedz Akadēmiskās informācijas centram iesniegumu par attiecīgajam studiju virzienam atbilstošās studiju programmas licencēšanu.";

aizstāt septītajā daļā vārdus "Studiju programmu licencēšanas kārtību" ar vārdiem "Studiju virzienu atvēršanas kārtību, studiju programmu licencēšanas kārtību".

2.  55.3pantā:

papildināt pantu ar 1.2daļu šādā redakcijā:

"(12) Studiju virziena novērtēšanu, ko veic studiju virziena akreditācijas ietvaros, pēc augstskolas vai koledžas izvēles organizē Akadēmiskās informācijas centrs vai Eiropas augstākās izglītības kvalitātes nodrošināšanas reģistrā iekļauta kvalitātes nodrošināšanas aģentūra.";

aizstāt sestajā daļā vārdus "izglītības un zinātnes ministra" ar vārdiem "studiju akreditācijas komisijas priekšsēdētāja".

3. Papildināt pārejas noteikumus ar 43. un 44. punktu šādā redakcijā:

"43. Grozījumi šā likuma 55.2panta trešajā daļā par to, ka lēmumu par studiju virziena atvēršanu pieņem dibinātājs, kā arī 55.3panta 1.2daļa stājas spēkā 2018. gada 1. janvārī.

44. Studiju programmu licences un studiju virzienu akreditācijas lapas, kas iesniegtas parakstīšanai izglītības un zinātnes ministram līdz dienai, kad stājas spēkā grozījumi šā likuma 55.2panta otrajā daļā un 55.3panta sestajā daļā par to, ka studiju programmu licences un studiju virzienu akreditācijas lapas paraksta attiecīgi studiju programmu licencēšanas komisijas priekšsēdētājs un studiju akreditācijas komisijas priekšsēdētājs, paraksta izglītības un zinātnes ministrs."

Izglītības un zinātnes ministrs

Kārlis Šadurskis